Matovič, Igor, poslanec NR SR (2023-11-29):
(Rečník začína hovoriť bez ozvučenia. Reakcie z pléna.) Teraz dobre? Dobre. Čiže trošku mi je tak ľúto, že ľudia, keď tu nie sú s nami, nevidia úplne, že čo sa tu deje. A ja mám normálne taký dobrý pocit, že moje vystúpenia majú taký deratizačný efekt v tejto sále, že vlastne (povedané so smiechom), že si to tak krásne vyčistí. Ono v podstate, však áno, bol to môj cieľ v politike, tak niekedy sa mi to darí viac, niekedy menej, ale v tejto sále to funguje úplne skvele. Ja som sa snažil, som rád, že to tak kolegovia predo mnou, či Gábor Grendel, alebo Ľubo Galko, zhrnuli vlastne priebeh, priebeh tej rozpravy a také celkom zaujímavé fakty pri tom, pri tom uviedli. Ja by som tak zosumarizoval, keďže mám krátky čas a ja si ho zvyčajne príliš nestrážim, takže by som zosumarizoval, prečo Matúš Šutaj Lexa, lebo teda každý Fico máva svojho Lexu na špinavú prácu, prečo by nemal byť ministrom vnútra, tak to tu bolo povedané opakovane. Naozaj každý, kto nenosí hlavu na okrasu, chápe, že explicitne porušil zákon o štátnej službe príslušníkov, kde po prvé ani nezdôvodnil, prečo by mali byť, a mal to zdôvodniť, a po druhé nikde nijako nedokázal, že by ich pobyt naďalej v Policajnom zbore bol nejakým ohrozením dôležitého záujmu štátnej služby. Možno ich záujmu, lebo títo ľudia naďalej by konali svojprávne, samostatne, išli by zločincom z organizovanej skupiny s menom SMER a HLAS po krku, tak keď oni sa považujú za štát, tak možno takto si to pán minister Šutaj Eštok Lexa vysvetlil, že vlastne ohrozovali by dôležitý záujem štátu, čo sú vlastne oni, štátostrana, a tým pádom treba týchto ľudí odstaviť ve... bokom. Dovolím podotknúť si, že to porušenie zákona z jeho strany ako právnika bolo na sto percent vedomé. To nebolo nejaké zbrklé konanie človeka, ktorý sa teraz objavil pri nejakom zákone a zrazu takéto niečo spravil. Podľa našich informácií ľudia aj na ministerstve vnútra ho upozorňovali, že ide porušiť zákon, vedome to urobil, a tým pádom krásny dôvod. Vedome šíril hrubú lož aj tu z pozície ministra vnútra o policajtovi Kotekovi, kde bez hanby obvinil, že to auto, teda kvôli ktorému teda tu urobili manévre niekde v dedine na Záhorí, myslím, že v Jablonovom, tak bolo hrubo zneužívané na využívanie pre rodinné účely. Naozaj vedomá, bohapustá lož z úst ministra vnútra počas jeho odvolávania. Ďalší vedomý skutok je, že porušil zákon vedome o oznamovateľoch protispoločenskej činnosti, kde zrazu on použije argumenty typu, teda citujem z vystúpenia Matúša Šutaja Lexu počas jeho odvolávania, kedy povedal: „Policajti majú korupciu vyšetrovať, nie ju oznamovať predsa.“ Je to asi myšlienka, ktorú by sme mali zapísať si niekam do ústavy, že policajti strácajú právo, oni jednoducho musia len poslúchať, čo im Matúš Šutaj Lexa, prikáže, čo majú, akú špinavú robotu robiť, ale, božechráň, aby oni videli niekde, počuli niekde a úplne najhoršie by bolo, aby oni niekde nejakú teda tú korupciu oznamovali alebo protispoločenskú činnosť, o čom je vlastne zákon o ochrane oznamovateľov protispoločenskej činnosti. Takže presne týmto krásne povedal, čo vlastne chce urobiť z policajtov, a to je ďalší dôvod, že on v podstate týmto hovorí, že hrubo, vedome pohŕda členmi Policajného zboru, lebo chce z nich urobiť len poslušné ovečky, ktoré mu budú zobkať z rúčky, ale, božechráň, aby oni niekde videli niečo nelegálne vo vnútri v Policajnom zbore alebo na inšpekcii, alebo na ministerstve vnútra, to nie je ich úloha, oni majú len vyšetrovať to, čo im tam Matúš Šutaj Lexa donesie, spisy na tých nepriateľov štátu, ktorých si teda on vyberie. Čiže to bol ďalší dôvod prečo. Veľmi závažný dôvod je, že zase z pozície ministra vnútra, keď už urobil vedomé kroky a porušenia zákona pri tých predošlých veciach, pri ktorých som povedal, sa vedome vyhrážal sudcovi za jeho slobodné rozhodnutie, že si sudca uplatňoval právo, ktoré mu ústava dáva, že má slobodne podľa svojho svedomia, nie podľa svedomia či nesvedomia Matúša Šutaja Lexu rozhodovať, a sa vedome vyhrážal tomuto sudcovi po prvé disciplinárnym konaním voči nemu a po druhé trestnoprávnym konaní voči nemu. To je vyhrážanie, hrubý nátlak z pozície ministra vnútra, po ktorého spadajú vyšetrovatelia, ktorí môžu, teda tí, ak takí tí, tí, viete, takí, sú takí rektálni horolezci, tí, ktorí keď to zbadali niekde a chcú urobiť kariéru, tak oni hneď že rovno písali to trestné oznámenie, lebo však pán ministerko si to prial. Takže toto je, naozaj bolo hrubé a vedomé opäť porušenie zákona a zase, opäť ukázal, čo chce mať zo súdnictva, nezávislého súdnictva. To musia byť zase len poslušní sudcovia, ktorí mu budú zobať zo vznešenej to rúčky. Ďalší dôvod je... a opäť je to že vedomé konanie z jeho strany, že primitívnym spôsobom pristupuje k príslušníkom Policajného zboru. A nielen k tým radovým, ale aj teda k tým vrcholovým, kde bez hanby, bez toho, aby sa stretol s policajným prezidentom, ktorý za... počas ktorého obdobia sa pár desiatok vagabundov, áno, z ich organizovaného zločinu dostalo pred orgány činné v trestnom konaní, a niektorí už aj poznajú svoj rozsudok, tak sa s tým človekom ani len nestretne, na hulváta, arogantne ho prevelí niekam na obvodné oddelenie do Popradu a ani sa s ním nestretne. Aký to do neba volajúci rozdiel voči našemu prístupu napríklad voči pánovi Lučanskému, ktorý bol v tej funkcii približne pol roka! Zurian, ktorý bol šéfom NAKY napríklad počas celého môjho obdobia, jako som bol premiérom. Vyhodiť týchto ľudí bez toho, aby ste sa s nimi stretli, áno, to môže dokázať jedine tak chrapúň, ktorý momentálne dnes sedí na mieste ministra vnútra, bohužiaľ. Ďalšie jeho vedomé konanie, ktoré je teda dôvodom na jeho odvolanie, je, že vedome v tejto sále ako minister vnútra sa vyhrážal opozičnému poslancovi, keď, si dovolím citovať: „Pán Šipoš, aj na vás príde.“ Vedomé zastrašovanie, vyhrážanie sa z pozície ministra vnútra počas jeho odvolania. Toto sú dôvody stručne, určite mi tam niektoré chýbajú, prečo by nemal byť, čo spáchal už počas toho, ako bol ministrom vnútra, a povedzme si, pár dôvodov, prečo sa nikdy ani nemal stať ministrom vnútra. Vedomý... vedomá, aktívna súčasť organizovaného zločinu s menom SMER, HLAS. Vedome konal, vie o všetkých podvodoch, mal z toho úžitok, jednoducho aktívny, vedomý člen v tejto organizovanej skupine. Vedome, opakovane tri roky šíril zmanipulované nahrávky a aj potom, ako povedali orgány činné v trestnom konaní, že tá nahrávka je zmanipulovaná, naďalej ako minister vnútra šíri hrubú lož a obhajuje tie nahrávky ako nejaké dôkazy. Tento človek vedome, vedome napomáhal Kajetánovi Kičurovi na, ako to nazvem, takú zmenu skupenstva Štátnych hmotných rezerv na zlaté tehly v súkromnom trezore Kajetána Kičuru. Ďalší dôvod, prečo sa nikdy ani nemal stať ministrom vnútra. Ďalší dôvod, vedome počas minimálne tých posledných troch rokov, kedy aj jemu a ostatným ľuďom išli slobodne slobodní vyšetrovatelia po krku, vedome dehonestujúco a vulgárne sa vyvia... vyjadroval na adresu statočných vyšetrovateľov, prokurátorov a sudcov a takisto spolupracujúcich obvinených, preto, lebo to vyhovovalo, lebo pán si to prial zrejme a vyhovovalo to tomu, aby si ten organizovaný zločin, ktorého súčasťou je, aby si to uchoval. Takisto vedome opakovane šíril klamstvá o Lučanského smrti, tu počas tohto vystúpenia napríklad preukázal základnú neznalosť matematiky, z geografie, kedy tvrdil, že Prešov je ďalej od Martina ako Bratislava, takže potom som mu to musel dokazovať, že Prešov od Martina, kde mal trvalý pobyt Lučanský, je 199 kilometrov a Bratislava 231. No a potom, mám málinko času, prepáčte, krásne, krásny dôkaz, prečo by nemal byť ministrom vnútra, však jeho predseda strany, ako poukázal Ľubomír Galko, sa ho nebol schopný počas tohto odvolávania počas štyroch dní, ani predtým pár dní, ani dnes, zastať jedným jediným slovom. Nie tu, ale ani v tlačovej správe, ani na žiadnej tlačovej konferencii. Čiže nedôveruje mu jeho vlastný predseda strany (povedané so smiechom), prečo my by sme mu mali dôverovať. Takže ale nakoniec vám chcem odkázať a hlavne chcem odkázať čestným ľuďom v polícii, v prokuratúre, v súdnictve, v štátnej správe, nebojte sa takýchto zakomplexovaných gestapáčikov, oni nám tu budú znepríjemňovať život, kaziť vzduch, ale tento smrad za pár rokov najneskôr vyvetráme a opäť týmto zločincom budete môcť ísť po krku a pozatvárať ich rad radom za skutky, ktoré spáchali. A takisto to je veľký výkričník pre vás, pán Šutaj Eštok Lexa, dávajte si bacha na vaše lepkavé prsty, lebo pri spolupráci s Kičurom ste sa toho veľmi veľa naučili. (Potlesk.)